Peter Greenaway

Peter Greenaway, CBE (* 5. apríl 1942, Newport, Spojené kráľovstvo) je britský režisér a scenárista. Patrí k významným režisérom umeleckých filmov určených pre náročnejšieho diváka.

 Biografia 
Vyštudoval maliarstvo na Walthamsrow School of Arts, ako mladý študent už mal samostatnú výstavu v Lord´s Gallery v Londýne. V rokoch 1965-1976 pracoval ako strihač dokumentárnych filmov britskej Ústrednej informačnej služby, sám ale nakrúcal krátke dokumentárne filmy a venoval sa aj písaniu scenárov a maľovaniu.ULMAN, Miro – ULMAN, Peter: Sprievodca klubovým filmom. Bratislava 2003, s. 342.

V jeho hraných filmoch dominuje opulentná a rafinovaná vizuálna zložka, interiéry, kulisy i kostýmy sú dômyselne štylizované, často s odkazmi na staršie umelecké diela (napr. na obrazy nizozemských maliarov 17. storočia). Jeho zaujatie svetom umenia zo 17. storočia sa odráža aj na námetoch a scenároch viacerých jeho filmov (napr. Umelcova zmluva, Dieťa z Mâconu, Rembrandtova Nočná hliadka, Golzius and the Pelican Company). Jeho filmy majú často zašifrované odkazy na filozofické diela alebo obsahujú rôzne morálne posolstvá (napr. o hraniciach slobody ľudského jedinca alebo umeleckej tvorby).

Od roku 1985 točil filmy s kameramanom Sachom Viernym, ktorý bol v 70-tych rokoch dvorným kameramanom režiséra Alaina Resnaisa. Hudbu k mnohým jeho filmom zložil skladateľ Michael Nyman. Spolupracoval tiež s niektorými módnymi návrhármi (napr. vo filme Kuchár, zlodej, jeho žena a jej milenec kostýmy navrhol módny návrhár Jean-Paul Gaultier).

 Zaujímavosť 
V roku 1993 sa zúčastnil letnej filmovej školy v Uherskom Hradišti a tiež filmového festivalu v Trenčianskych Tepliciach.

 Filmografia 
 1982 Umelcova zmluva (The Draughtsman′s Contract)
 1986 Zet a dve nuly (A Zed and Two Noughts)
 1987 Brucho architekta (The Belly of an Architect)
 1988 Topenie po číslach (Drowning By Numbers)
 1989 Kuchár, zlodej, jeho žena a jej milenec (The Cook, the Thief, Her Wife and Her Lover)
 1991 Prosperove knihy (Prospero′s Books)
 1993 Dieťa z Mâconu (The Baby of Mâcon)
 1996 Rozprávky na spanie (The Pillow Book) 
 1999 8 ½ ženy (8 ½ Woman)
 2003 The Tulse Luper Suitcases – Part I: The Moab Story 
 2003 The Tulse Luper Suitcases – Part III: From Sark To the Finish
 2003 The Tulse Luper Suitcases – Episode 3: Antwerp I
 2004 The Tulse Luper Suitcases – Part II: Voux to the See
 2007 Rembrandtova Nočná hliadka (Nightwatching)
 2012 Goltzius and the Pelican Company
 2015 Ejzenštejn v Guanajuate (Eisenstein in Guanajuato)

 Literatúra  
 ULMAN, Miro – ULMAN, Peter: Sprievodca klubovým filmom. Bratislava : Asociácia slovenských filmových klubov - Slovenský filmový ústav, 2003, s. 342 – 343. 
 MOJŽIŠ, Juraj: Použi ma ako stránku knihy. Bratislava : Slovenský filmový ústav, 2004, s. 50 - 59. [Štúdia o niektorých filmoch P. Greenawaya]. ISBN 80-85187-35-3

 Referencie 

 Externé odkazy 
 Rozhovor s Greenawayom v relácii „Na plovárne“ s Marekom Ebenom, vysielané dňa 15. 2. 2009. Dostupné on-line. 



Kategória:Britskí filmoví režiséri
Kategória:Britskí scenáristi
Kategória:Commanders of the Order of the British Empire